b"\n_START_ARTICLE_\nPartit Socialista (Fran\xc3\xa7a)\n_START_SECTION_\nHist\xc3\xb2ria\n_START_PARAGRAPH_\nEl Partit Socialista va ser fundat l'any 1905 amb el nom de Secci\xc3\xb3 Francesa de la Internacional Obrera (Section Fran\xc3\xa7aise de l'Internationale Ouvri\xc3\xa8re, en franc\xc3\xa8s, m\xc3\xa9s conegut per l'acr\xc3\xb2nim SFIO), en el congr\xc3\xa9s que unific\xc3\xa0 els diversos corrents socialistes de Fran\xc3\xa7a. Hi destacaren, particularment, el Partit Socialista de Fran\xc3\xa7a de Jules Guesde i \xc3\x89douard Vaillant, i el Partit Socialista Franc\xc3\xa8s, dirigit per Jean Jaur\xc3\xa8s. La nova organitzaci\xc3\xb3 tingu\xc3\xa9 una clara definici\xc3\xb3 marxista, per\xc3\xb2 aviat s'hi impos\xc3\xa0 el reformisme de Jaur\xc3\xa8s, despr\xc3\xa9s de l'assassinat del qual (juliol del 1914) el partit inici\xc3\xa0 una nova etapa en acceptar la teoria de la uni\xc3\xb3 sagrada i particip\xc3\xa0 en governs de guerra._NEWLINE_La reacci\xc3\xb3 a aquest fet i la Revoluci\xc3\xb3 russa provocaren que el 1920, en el congr\xc3\xa9s de Tours, la majoria de l'organitzaci\xc3\xb3 se n'escind\xc3\xads i fos creat el Partit Comunista Franc\xc3\xa8s. El 1934 la SFIO s'ali\xc3\xa0 amb radicals i comunistes en el Front Popular (1936-38), que port\xc3\xa0 a la presid\xc3\xa8ncia L\xc3\xa9on Blum. El 1939 els parlamentaris socialistes votaren novament els cr\xc3\xa8dits de guerra i els plens poders per al mariscal Henri Philippe P\xc3\xa9tain. En instaurar-se la Fran\xc3\xa7a de Vichy, el partit es disloc\xc3\xa0 i s'obr\xc3\xad un llarg per\xc3\xadode de crisi, accentuat per la defensa que f\xc3\xa9u de l'OTAN, la seva posici\xc3\xb3 sobre la guerra d'Alg\xc3\xa8ria i el suport que don\xc3\xa0 al general Charles de Gaulle. El 1960 se n'escind\xc3\xad el Parti Socialiste Unifi\xc3\xa9 i, a partir del 1968, s'obr\xc3\xad un per\xc3\xadode de discussi\xc3\xb3 entre els corrents socialistes, que a la llarga els conduiria a la refundaci\xc3\xb3. _NEWLINE_Aquesta es produiria l'any 1969 (des d'aleshores s'anomenaria Partit Socialista), quan en el Congr\xc3\xa9s d'\xc3\x89pinay-sur-Seine es van fusionar el Parti Socialiste (SFIO) i diverses agrupacions i clubs socialistes. Hi fou escollit Fran\xc3\xa7ois Mitterrand com a primer secretari d'un partit socialista renovat, que l'any 1972 adopt\xc3\xa0 un programa com\xc3\xba amb socialistes i radicals._NEWLINE_En les eleccions presidencials del 1974, Fran\xc3\xa7ois Mitterrand obtingu\xc3\xa9 el 49% dels vots, i en les eleccions presidencials del 1981, amb el suport de comunistes i ecologistes, un triomf que es vei\xc3\xa9 complementat per la majoria absoluta del PS en les legislatives del mateix any._NEWLINE_Es va veure afectat per importants difer\xc3\xa8ncies internes entre els diversos caps de fila (Lionel Jospin, Jean-Pierre Chev\xc3\xa8nement, Laurent Fabius, Michel Rocard), i el partit perd\xc3\xa9 for\xc3\xa7a en les diverses consultes electorals celebrades des del 1983, de manera que el 1986 pass\xc3\xa0 a l'oposici\xc3\xb3. B\xc3\xa9 que torn\xc3\xa0 al poder el 1988 de la m\xc3\xa0 de Lionel Jospin, el deteriorament de l'economia i les acusacions de corrupci\xc3\xb3 sobre diversos dirigents socialistes provocaren el pitjor resultat en la hist\xc3\xb2ria del partit en les eleccions legislatives del 1993, en les quals pass\xc3\xa0 de 252 a 70 escons.\n_START_SECTION_\nSituaci\xc3\xb3 actual\n_START_PARAGRAPH_\nLa primera secret\xc3\xa0ria del partit \xc3\xa9s, des de novembre de 2008, la batllesa de Lilla, Martine Aubry. El c\xc3\xa0rrec s'escolleig per votaci\xc3\xb3 dels militants en dues rondes, a la primera s'escullen els dos candidats m\xc3\xa9s votats, que s\xc3\xb3n els \xc3\xbanics que es poden presentar a la segona. La presa del c\xc3\xa0rrec va ser pol\xc3\xa8mica, ja que, despr\xc3\xa9s d'uns resultats molt ajustats, amb nom\xc3\xa9s 102 vots de difer\xc3\xa8ncia, \xc3\xa9s a dir un 50,04% de vots al seu favor contra un 49,96% per S\xc3\xa9gol\xc3\xa8ne Royal l'altra candidata va demanar que es repetissin les eleccions, cosa que finalment no es va fer._NEWLINE_Des de 1997 a 2008, l'alcalde de Tulle i diputat Fran\xc3\xa7ois Hollande (parella de Segol\xc3\xa8ne Royal) en va ser el primer secretari, en substituci\xc3\xb3 de Lionel Jospin, que ocup\xc3\xa0 aquest c\xc3\xa0rrec de 1995 a 1997._NEWLINE_Al gener del 1996 mor\xc3\xad Fran\xc3\xa7ois Mitterrand, President de la Rep\xc3\xbablica francesa pel Parti Socialiste del 1981 al 1995. En les eleccions del maig-juny del 1997 a l'Assemblea Nacional, el PS aconsegu\xc3\xad 240 escons i Lionel Jospin fou nomenat primer ministre en substituci\xc3\xb3 d'Alain Jupp\xc3\xa9. Al juny del 1997, el Tribunal Correccional de Li\xc3\xb3 condemn\xc3\xa0 l'exprimer secretari dels socialistes, Henri Emmanuelli, a 18 mesos de pres\xc3\xb3 per complicitat i encobriment en tr\xc3\xa0fic d'influ\xc3\xa8ncies en un sumari relacionat amb el finan\xc3\xa7ament il\xc2\xb7legal del PS a Marsella, tot i que no ingress\xc3\xa0 a la pres\xc3\xb3. _NEWLINE_Les eleccions regionals del mar\xc3\xa7 del 1998 donaren la vict\xc3\xb2ria a les candidatures d'esquerra (moltes encap\xc3\xa7alades per dirigents del PS), que sumaren el 36,8% dels vots. Al juny del 1999 se celebraren eleccions al Parlament Europeu, a les quals el PS concorregu\xc3\xa9 en coalici\xc3\xb3 amb el Mouvement des Citoyens i el Parti Radical de Gauche, amb el resultat del 22% dels vots. Lionel Jospin obr\xc3\xad cam\xc3\xad a la setmana laboral de 35 hores, treball\xc3\xa0 per l'adopci\xc3\xb3 de l'euro a Fran\xc3\xa7a sense imposar pol\xc3\xadtiques econ\xc3\xb2miques de forta austeritat i continu\xc3\xa0 la pol\xc3\xadtica del seu predecessor de privatitzaci\xc3\xb3 de les empreses p\xc3\xbabliques, fet que li cost\xc3\xa0 fortes cr\xc3\xadtiques per part dels seus socis de coalici\xc3\xb3._NEWLINE_A les eleccions legislatives del 2002, el PS obtingu\xc3\xa9 142 diputats dels 577 que formen l'Assemblea Nacional francesa. Aquest resultat supos\xc3\xa0 que el Partit Socialista pass\xc3\xa9s a l'oposici\xc3\xb3._NEWLINE_Aix\xc3\xad mateix, el Partit Socialista t\xc3\xa9 90 escons al Senat, dels 321 que constitueixen aquesta cambra._NEWLINE_Al contrari del que passa al parlament nacional, el PS \xc3\xa9s el primer partit a nivell regional. Des de les eleccions regionals del 2004, 20 de les 22 regions de la Fran\xc3\xa7a Europea tenen un president socialista. Nom\xc3\xa9s Als\xc3\xa0cia i C\xc3\xb2rsega estan governades per la UMP. El PS tamb\xc3\xa9 presideix una regi\xc3\xb3 d'ultramar: l'illa de Guadeloupe._NEWLINE_A nivell local, cal destacar que bona part de les principals ciutats franceses tenen un batlle socialista. Aquest \xc3\xa9s el cas de Par\xc3\xads, Li\xc3\xb3, Lilla i Tours."